Talle vas oor dwelms, gevaarlike wapens in Knysna | Netwerk24
Deur Jackie Kruger 23 September 2019 17:29
Kapt. Malcolm Pojie, polisiewoordvoerder, sê in 'n verklaring die polisie het hom die naweek toegespits op onwettige dwelm-afsetpunte rondom Mankonkwanastraat in Sedgefield en die Nekkies-gebied in Knysna.
By een perseel wat deursoek is, is 369 Mandraxtablette gekry en by die ander een 737. Daar was ook inhegtenisnemings vir klein hoeveelhede tik, en Mandraxtablette is ook by van die verdagtes gekry, sê Pojie. Die meeste mense is in en om Knysna se sentrale sakekern in hegtenis geneem.
Pojie sê nog 11 mense is in hegtenis geneem vir die besit van gevaarlike wapens. Daar is op messe, 'n kapmes en ander skerp voorwerpe beslag gelê.
Kol. Atwell Metu, Knysna se stasiebevelvoerder, het die polisiebeamptes geprys vir hul optrede. Hy het misdadigers gewaarsku dat soortgelyke optredes in die toekoms gaan plaasvind in 'n poging om geweldsmisdade teen vroue en kinders stop te sit.
Van die verdagtes het Maandag reeds in die landdroshof in Knysna verskyn. Die ander sal later die week in die hof verskyn. Die klagte teen hulle wissel van handel in dwelms, tot die besit van dwelms en gevaarlike wapens.